Jacob Jensen (V), 2010-04-29:
Der er jo ikke nogen tvivl om, at regeringen vil gøre alt, hvad den kan, for at både selskaber og alle andre lever op til den lovgivning, som vi har.
Det tror jeg ikke at der er noget nyt i.
Jeg tror øvrigt, det gælder, uanset hvad farve regeringen her i landet måtte have.
Når hr. Christian H. Hansen henviser til de her prioriteringer, som vi har lagt op til, synes jeg, det er afgørende at se på netop forskellen mellem os og venstrefløjspartierne.
Vi har mod til at sige sandheden.
Vi har mod til at sige, at vi er i en situation, hvor indtægterne svigter.
Uanset hvor meget vi har satset på forskning og alt muligt andet, som selvfølgelig har været med til at holde gang i hjulene, har vi mod til at sige, at vi bliver nødt til at holde ro på væksten i de offentlige udgifter på et tidspunkt, hvor vi har løftet det til et historisk højt niveau, og at vi i de kommende 3 år lige skal tage en timeout, men stadig væk bevare det niveau, som vi har.
Det synes vi er ansvarligt.
Vi synes i øvrigt også, det er realistisk.
Og så er det i øvrigt også den eneste vej fremad, der er.
Jeg har ikke sagt, at kommunerne sagtens kan spare.
Jeg har ikke sagt, at det bliver en nem opgave.
Det tror jeg heller ikke nogen andre fra vores side – hverken finansministeren eller økonomi- og erhvervsministeren, som forespørgslen er stillet til – har sagt, og det er jeg ret sikker på ikke bliver sagt.
Nu har SF jo ikke så mange borgmestre, så jeg har ikke lige den samme mulighed for at finde nogle citater, men jeg kan dog finde en fra den samme fløj.
Der kunne jeg så forstå, at det kun var det kommunale bagland hos Socialdemokraterne, i hvert fald hos hr. Jan Trøjborg, som var enig i, at det ikke var noget, som man gik ind for herinde.
Så jeg tror, at vi på begge sider kan finde de her forskellige citater, men det ændrer jo ikke på vilkårene.
Det ændrer jo ikke på, at der er forskel på, hvordan man driver kommunerne og regionerne.
Selvfølgelig er der det, at det skal der også være.
Vi peger blot på, at det ikke er sådan, at ressourcer er lig med resultater.
Til gengæld ligger de som nr. 90, hvad angår omkostninger.
Det er da bare et eksempel.
Jeg kunne også nævne, at i Århus har man betydelig højere udgifter til ældrepleje, i forhold til hvad man har i Esbjerg.
Til gengæld er brugertilfredsheden meget, meget højere i Esbjerg, end den er i Århus.
Det er bare to eksempler.
Bare lige kort i forhold til det her med demografien: Finansministeriet har vurderet, at de flere ældre modsvarer de færre børn.
Men det er jo ikke det eneste, for der er jo også den forudsætning og den vurdering, og det er jo lykkeligt, at de ældre får en bedre og bedre sundhedstilstand, så det vil sige, at der ikke vil blive det samme behov, som der er i dag, og det vil også hjælpe på det.
Det er bare lige for at slå en krølle på den med demografien.
Men når fru Astrid Krag bliver ved med at spørge, hvor det så er, vi skal finde midlerne henne, må jeg sige, at vi jo klart har erkendt, at vi skal ud og finde nogle midler for at leve op til EU's krav.
Det har jeg også hørt fra i hvert fald Socialdemokratiet – jeg lidt mere tvivlende over for SF, men mon ikke, for de plejer at synge med samme næb.
Men det er jo ikke den eneste udfordring, som fru Astrid Krag så har, for jeg viste jo listen før, og jeg kan godt vise den igen.
51,5 mia. kr. har S og SF's ordfører givet danskerne forskellige løfter for på bare 1 år, og den liste kunne blive meget længere, hvis vi gik længere tilbage, men det er 51,5 mia. kr. ud over de 24 mia. kr., som vi er enige om vi skal finde.
Så er det bare, at jeg modsat siger: Vi har lagt en plan frem for, hvordan vi har tænkt os at gøre det, med en metode for, hvordan vi vil gøre det, køreplanen er klar, men vi mangler syn for sagen fra SF, når de både skal levere de 24 mia. kr., som EU kræver, og også de 51,5 mia. kr., for ellers er de løfter, som bliver givet, jo bare noget, som man kan sende op i den blå luft.